

**SHTOJCA II – KRITERET E BQK-së**

**PËR LICENCIM TË SIGURUESVE**

Kriteret e licencimit sigurues në Republikën e Kosovës janë përcaktuar në nenin 11, paragrafi 3,4 dhe 5 të Ligjit nr. 05/L-045 Sigurimet. Sipas këtyre dispozitave, Banka Qendrore e Republikës së Kosovës (BQK) miraton një licencë siguruese kur të plotësohen kushtet e mëposhtme:

1. Nëse plani i biznesit bazohet në analiza të sakta dhe në supozime të arsyeshme;
2. Struktura organizative e siguruesit së propozuar dhe degëve të tij do t’i lejojë BQK-së të ushtrojë mbikëqyrje efektive dhe të konsoliduar;
3. Primet e llogaritura dhe provizionet teknike ose matematike janë të mjaftueshme për mbulimin e përgjegjësive të siguruesit;
4. Siguruesi i propozuar do të veprojë në pajtueshmëri me të gjitha dispozitat e Ligjit nr. 05/L-045 Sigurimet;
5. Kualifikimet, përvoja dhe integriteti i drejtorëve apo menaxherëve të saj të lartë janë të përshtatshëm për planin e biznesit të siguruesit të propozuar dhe aktiviteteve të sigurimit;
6. Aksionarët kryesorë, drejtorët dhe menaxherët e lartë të siguruesit të propozuar janë të përshtatshëm dhe të duhur, siç përcaktohet me nenin 24 të Ligjit nr. 05/L-045 Sigurimet dhe përcaktimeve tjera nga BQK-ja; dhe
7. Struktura e pronësisë së siguruesit, nuk do të pengoj mbikëqyrjen efektive prej BQK-së.

Në rastet kur kemi të bëjmë me aplikacione për licencim si subjekt i varur apo degë e siguruesit të jashtëm, subjektet aplikuese duhet të plotësojnë edhe kriteret e mëposhtme:

1. Siguruesi i jashtëm është i licencuar për t’u angazhuar në veprimtarinë e sigurimit në juridiksionin ku gjendet drejtoria e saj qendrore;
2. Autoriteti mbikëqyrës përgjegjës ku ka selinë qendrore siguruesi i jashtëm, ka dhënë pëlqimin e tij me shkrim për dhënien e licencës së këtillë; dhe
3. BQK-ja vlerëson se siguruesi i jashtëm mbikëqyret në mënyrë adekuate në bazë të konsoliduar globale nga autoriteti mbikëqyrës përgjegjës në shtetin amë. Autoriteti mbikëqyrës përgjegjës nga shteti amë, duhet ta pranojë me shkrim se është në dijeni të dhënies së licencës së re dhe pajtohet që t’i ofrojë informata BQK-së me kërkesë të saj.

Dhe, në rast të miratimit paraprak të një kërkese për licencë, BQK-ja përcakton të gjitha kushtet për siguruesit të cilit i jepet licenca për fillimin e operacioneve të saj. Kushtet e këtilla mund të përfshijnë:

1. Pagesën e kapitalit fillestar që aksionarët duhet të bëjnë për siguruesin;
2. Punësimin dhe trajnimin e personelit të siguruesit;
3. Blerjen e pajisjeve operative dhe përcaktimin e sistemeve operative;
4. Marrjen me qira, blerjen ose zotërimin e lokaleve të siguruesit;
5. Primet e llogaritura dhe provizionet teknike ose matematike janë të mjaftueshme për mbulimin e përgjegjësive të siguruesit;
6. Draft-kontratat e sigurimit sipas klasave ku siguruesi kërkon të licencohet;
7. Angazhimin e një auditori të jashtëm dhe aktuari në përputhje me Ligjin për Sigurimet;
8. Çdo kusht tjetër që BQK-ja e konsideron të përshtatshëm.

Mirëpo, BQK-ja refuzon një licencë, nëse sipas gjykimit të saj të arsyetuar, lëshimi i një licence të këtillë do të:

1. Vinte në rrezik qëndrueshmërinë financiare të siguruesit të propozuar ose të industrisë së sigurimeve në përgjithësi;
2. Rrezikonte interesat e policëmbajtesve të siguruesit të propozuar, dhe

Nëse brenda një (1) viti një siguruesi nuk vepron në përputhje me kushtet për marrjen e licencës për fillimin e veprimtarisë, miratimi paraprak i kërkesës do të revokohet.